FANCY สวิงเดือดก่อนปิดบวก 16% มูลค่าซื้อขายทะลุ 55 ลบ.สูงสุดในรอบ 1 ปี
FANCY สวิงเดือดก่อนปิดบวก 16% มูลค่าซื้อขายสูงสุดในรอบ 1 ปีทะลุ 55 ลบ. ล่าสุดปิดตลาดวันนี้อยู่ที่ 1.20 บาท บวก 0.17 บาท หรือ 16.50% ด้วยมูลค่าซื้อขายที่ 55.60 ล้านบาท
7 พ.ค. 2561

ผู้สื่อข่าวรายงานว่า หุ้นบริษัท แฟนซีวู๊ด อินดัสตรีส จำกัด (มหาชน) หรือ FANCY ปิดตลาดวันนี้ราคาอยู่ที่ 1.20 บาท บวก 0.17 บาท หรือ 16.50% ด้วยมูลค่าซื้อขายที่ 55.60 ล้านบาท

ทั้งนี้ ราคาหุ้นขึ้นไปทำจุดสูงสุดที่ 1.25 บาท และปรับตัวลดลงไปทำจุดต่ำสุดที่ 1.05 บาท คิดเป็นการเปลี่ยนแปลงระหว่างจุดสูงสุดและต่ำสุดถึง 20%
โดยราคาหุ้น FANCY ปรับตัวขึ้นแรงในวันนี้หลังจากปรับตัวลดลงมาอย่างต่อเนื่องนับตั้งแต่วันที่ 28 ก.พ.61 ซึ่งราคาหุ้นอยู่ที่1.93 บาท ขณะที่ในวันนี้มีการซื้อขายอย่างหนาแน่น ส่งผลให้มูลค่าซื้อขายอยู่ที่ระดับ 55 ล้านบาท สูงสุดในรอบเกือบ 1 ปี นับตั้งแต่มีการซื้อขาย 57 ล้านบาทเมื่อวันที่ 23 พ.ค.2560 จากปกติมูลค่าซื้อขายเฉลี่ยราว 1- 3 ล้านบาทต่อวันเท่านั้น
อย่างไรก็ตามผลประกอบการของบริษัทนับตั้งแต่ปี 2558 ยังประสบกับผลขาดทุนสุทธิมาอย่างต่อเนื่อง โดยผลประกอบการล่าสุดปี 2560 มีผลขาดทุนสุทธิ 86.78 ล้านบาท จากช่วงเดียวกันเมื่อปีก่อนขาดทุนสุทธิ 137.82 ล้านบาท